UZNESENIE VLÁDY SLOVENSKEJ REPUBLIKY
č. ...
z ..........    2006

k návrhu na zmenu  vyhlásení Slovenskej republiky k niektorým trestnoprávnym dohovorom Rady Európy a Organizácie spojených národov a na prijatie vyhlásenia Slovenskej republiky k čl. 28 ods. 3 Európskeho dohovoru o vydávaní z 13.12.1957 a jeho dodatkovým protokolom

Číslo materiálu:		
Predkladateľ:	podpredseda vlády a minister spravodlivosti 	
Vláda
A.	súhlasí
A.1.	so zmenou vyhlásení Slovenskej republiky k nasledovným trestnoprávnym dohovorom Rady Európy a Organizácie spojených národov: 

a) k Európskemu dohovoru o odovzdávaní trestného konania (Štrasburg 15. mája 1972, ozn.č. 551/1992 Zb. v znení ozn.č. 314/2000 Z.z.)
Vyhlásenie k článku 13 ods. 3 znie: 
„Žiadosti o prevzatie trestného konania sa zasielajú Generálnej prokuratúre Slovenskej republiky. 
Žiadosti o odovzdanie trestného konania do cudziny je príslušné zaslať Ministerstvo spravodlivosti Slovenskej republiky.“

b) k Európskemu dohovoru o vzájomnej pomoci v trestných veciach (Štrasburg 20. apríla 1959, ozn. č.  550/1992 Zb. v znení ozn.č. 313/2000 Z.z.) 
Vyhlásenie k čl. 15 ods. 6 znie: 
„Žiadosti podľa čl. 11 sa zasielajú Ministerstvu spravodlivosti Slovenskej republiky. 
Žiadosti podľa čl. 13 ods. 1 a oznámenia podľa čl. 21 ods. 1 sa zasielajú Generálnej prokuratúre Slovenskej republiky.“

c) k Dohovoru o praní špinavých peňazí, vyhľadávaní, zhabaní a konfiškácii ziskov z trestnej činnosti (Štrasburg 8. novembra 1991, ozn.č. 109/2002 Z.z.) 
Vyhlásenie k čl. 23 ods. 1 Dohovoru – zmena oznámenia v bode 1 písm. d): 
„d) iné žiadosti o právnu pomoc sa zasielajú Ministerstvu spravodlivosti Slovenskej republiky“.      

d) k Dohovoru OSN proti nadnárodnému organizovanému zločinu (New York 15. novembra 2000, ozn. č. 621/2003 Z.z.) 
Vyhlásenie v zmysle čl. 18 ods. 13 sa mení takto:  

„V zmysle čl. 18 ods. 13 je príslušným orgánom na prijatie žiadosti Ministerstvo spravodlivosti Slovenskej republiky. V naliehavých prípadoch je možné žiadosti zaslať prostredníctvom Medzinárodnej organizácie kriminálnej polície (Interpol).“

A.2.	s prijatím nasledovného vyhlásenia Slovenskej republiky k čl. 28 ods. 3 Európskeho dohovoru o vydávaní z 13.12.1957 a jeho dodatkovým protokolom: 

„V súlade s čl. 28 ods. 3 Európskeho dohovoru o vydávaní z 13.12.1957 Slovenská republika informuje, že nebude uplatňovať Dohovor a jeho dodatkové protokoly z 15.10.1975 a 17.10.1978 vo vzťahu k tým zmluvným stranám - členským štátom Európskej únie, ktoré implementovali Rámcové rozhodnutie Rady EÚ z 13.6.2002 o európskom zatýkacom rozkaze a vydávacom konaní medzi členskými štátmi (2002/584/JHA) a ktoré uplatňujú postup na základe tohto Rámcového rozhodnutia. Slovenská republika považuje uvedené Rámcové rozhodnutie  za jednotný právny predpis v zmysle tohto článku. 

Slovenská republika bude vo vzťahu k zmluvným stranám Dohovoru a jeho dodatkových protokolov, ktoré sú členskými štátmi Európskej únie, aj naďalej uplatňovať ustanovenia Dohovoru a jeho dodatkových protokolov v rozsahu, v ktorom  tieto neboli nahradené Rámcovým rozhodnutím a v prípadoch, na ktoré sa Rámcové rozhodnutie nevzťahuje (vrátane prípadov, na ktoré sa vzťahujú vyhlásenia členských štátov)“.

B.	poveruje
predsedu vlády
B.1.	predložiť návrh na zmenu vyhlásení Slovenskej republiky k niektorým trestnoprávnym dohovorom Rady Európy a Organizácie spojených národov a na prijatie vyhlásenia k čl. 28 ods. 3 Európskeho dohovoru o vydávaní z 13.12.1957 a jeho dodatkovým protokolom na vyslovenie súhlasu Národnej rade Slovenskej republiky

podpredsedu vlády a ministra spravodlivosti 
B.2.	odôvodniť návrh na zmenu vyhlásení Slovenskej republiky k niektorým trestnoprávnym dohovorom Rady Európy a Organizácie spojených národov a na prijatie vyhlásenia k čl. 28 ods. 3 Európskeho dohovoru o vydávaní z 13.12.1957 a jeho dodatkovým protokolom

C.	ukladá
podpredsedovi vlády a ministrovi spravodlivosti 	

C.1.	požiadať ministra zahraničných vecí oznámiť generálnemu tajomníkovi Rady Európy zmenu vyhlásení Slovenskej republiky k  dohovorom podľa bodu A.1. písm. a) až c) tohto uznesenia a  prijatie vyhlásenia k čl. 28 ods. 3 Európskeho dohovoru o vydávaní z 13.12.1957 a jeho dodatkovým protokolom podľa bodu A.2. tohto uznesenia
              do 15 dní od prijatia uznesenia Národnej rady SR
C.2.	požiadať ministra zahraničných vecí oznámiť generálnemu tajomníkovi Organizácie spojených národov zmenu vyhlásenia Slovenskej republiky podľa bodu A.1. písm. d) tohto uznesenia 
              do 15 dní od prijatia uznesenia Národnej rady SR
C.3.	požiadať ministra zahraničných vecí zabezpečiť uverejnenie oznámenia v Zbierke zákonov Slovenskej republiky o  vyhláseniach Slovenskej republiky k dohovorom Rady Európy a Organizácie spojených národov podľa bodu A.1. tohto uznesenia a o prijatí vyhlásenia Slovenskej republiky k čl. 28 ods. 3 Európskeho dohovoru o vydávaní z 13.12.1957 a jeho dodatkovým protokolom podľa bodu A.2. tohto uznesenia 
do 15 dní od prijatia uznesenia Národnej rady SR
  
 Vykonajú:		
          predseda vlády
          podpredseda vlády a minister spravodlivosti
          minister zahraničných vecí

Na vedomie:	

          prezident Slovenskej republiky
          predseda Národnej rady Slovenskej republiky
          generálny prokurátor Slovenskej republiky